b'\n_START_ARTICLE_\nCormac McCarthy\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nCormac McCarthyn is\xc3\xa4 oli menestyv\xc3\xa4 juristi. Perhe muutti 1937 Tennesseen Knoxvilleen. H\xc3\xa4n on kolmas sisarussarjassa, johon kuuluu h\xc3\xa4nen lis\xc3\xa4kseen kolme sisarta ja kaksi velje\xc3\xa4. H\xc3\xa4n k\xc3\xa4vi Knoxvillen katolista koulua._NEWLINE_McCarthy opiskeli Tennesseen yliopistossa 1951\xe2\x80\x931952. H\xc3\xa4n astui 1953 Yhdysvaltain ilmavoimien palvelukseen nelj\xc3\xa4ksi vuodeksi, joista kaksi h\xc3\xa4n oli Alaskassa ja is\xc3\xa4nn\xc3\xb6i siell\xc3\xa4 radio-ohjelmaa. H\xc3\xa4n palasi 1957 jatkamaan yliopisto-opintojaan. Opiskeluaikana h\xc3\xa4n julkaisi opiskelijalehdess\xc3\xa4 kaksi kertomusta ja sai Ingram-Merrill-palkinnon 1959 ja 1960. H\xc3\xa4n avioitui 1961 opiskelutoverinsa Lee Hollemanin kanssa, ja heille syntyi poika Cullen. McCarthy keskeytti opinnot tutkintoa suorittamatta ja muutti perheineen Chicagoon, jossa h\xc3\xa4n kirjoitti ensimm\xc3\xa4isen romaaninsa. H\xc3\xa4n palasi Tennesseehin, ja avioliitto Lee Hollemanin kanssa p\xc3\xa4\xc3\xa4ttyi._NEWLINE_McCarthyn ensimm\xc3\xa4isen romaanin The Orchard Keeper julkaisi Random House 1965. H\xc3\xa4n p\xc3\xa4\xc3\xa4tti l\xc3\xa4hett\xc3\xa4\xc3\xa4 k\xc3\xa4sikirjoituksen nimenomaan Random Houselle, koska "se oli ainoa kustantaja, jonka tiesin". Random Housella k\xc3\xa4sikirjoitus joutui Albert Erskinen k\xc3\xa4siin, joka oli William Faulknerin kustannustoimittaja Faulknerin kuolemaan, vuoteen 1962, asti. Erskine oli McCarthyn toimittaja kaksikymment\xc3\xa4 vuotta._NEWLINE_McCarthy nousi kes\xc3\xa4ll\xc3\xa4 1965 valtamerilaiva Sylvanialla Irlantiin. Laivalla h\xc3\xa4n tapasi Anne DeLislen, joka oli laivalla laulajana. He avioituivat 1966 Englannissa. Vuonna 1966 McCarthy sai Rockefeller-s\xc3\xa4\xc3\xa4ti\xc3\xb6n apurahan, jonka turvin h\xc3\xa4n matkusteli pitkin Etel\xc3\xa4-Eurooppaa ja asettui sitten Ibizalle, jossa h\xc3\xa4n kirjoitti seuraavan romaaninsa Outer Dark. My\xc3\xb6hemmin h\xc3\xa4n palasi vaimonsa kanssa Yhdysvaltoihin, miss\xc3\xa4 Outer Dark ilmestyi 1968 ja sai kohtalaiset arvostelut._NEWLINE_Vuonna 1969 McCarthy muutti vaimonsa kanssa Tennesseehen Louisvilleen ja osti vanhan navetan ja kunnosti sen, teki jopa kivity\xc3\xb6t itse. Siell\xc3\xa4 h\xc3\xa4n kirjoitti seuraavan kirjansa, tositapahtumiin perustuvan Child of God. Teos ilmestyi 1973. Edellisen teoksen tavoin t\xc3\xa4m\xc3\xa4kin sijoittui etel\xc3\xa4isille Appalakkien vuorille. McCarthy erosi Anne DeLislest\xc3\xa4 1976 ja muutti El Pasoon Texasiin. H\xc3\xa4nen romaaninsa Suttree ilmestyi vihdoin 1979. H\xc3\xa4n oli kirjoittanut Suttreeta aika ajoin parikymment\xc3\xa4 vuotta. H\xc3\xa4n sai toimeentulonsa vuonna 1981 my\xc3\xb6nnetyst\xc3\xa4 MacArthur-apurahasta kirjoittaessaan seuraavaa romaaniaan Veren \xc3\xa4\xc3\xa4riin, joka ilmestyi 1985 ja jota pidet\xc3\xa4\xc3\xa4n h\xc3\xa4nen teoksistaan parhaana._NEWLINE_McCarthy asuu Tesuquessa New Mexicossa vaimonsa Jennifer Winkleyn ja heid\xc3\xa4n poikansa Johnin kanssa. H\xc3\xa4n pysyy erossa julkisuudessa eik\xc3\xa4 juuri anna haastatteluja. Yhdess\xc3\xa4 harvoista haastatteluista The New York Timesissa McCarthya kuvattiin "seuralliseksi erakoksi". McCarthy on ahkerasti mukana Santa Fen akateemisessa yhteis\xc3\xb6ss\xc3\xa4 ja viett\xc3\xa4\xc3\xa4 aikaansa Santa Fe Institutessa, jonka perusti h\xc3\xa4nen yst\xc3\xa4v\xc3\xa4ns\xc3\xa4 fyysikko Murray Gell-Mann.\n_START_SECTION_\nPerhe\n_START_PARAGRAPH_\nH\xc3\xa4nell\xc3\xa4 on kaksi poikaa, Cullen McCarthy Lee Hollemanin kanssa ja John McCarthy Jennifer Winkleyn kanssa. H\xc3\xa4n on ollut naimisissa Lee Hollemanin kanssa (avioero), Annie DeLislen kanssa (1967\xe2\x80\x931981) ja vuodesta 2006 Jennifer Winkleyn kanssa.\n_START_SECTION_\nVeren \xc3\xa4\xc3\xa4riin\n_START_PARAGRAPH_\nT\xc3\xa4m\xc3\xa4 teos on historiallinen romaani vuodelta 1985 McCarthyn Yhdysvaltojen lounaisosiin sijoittuvien teosten joukossa. Teokset jaetaan usein "Appalakkien kauteen" ja "lounaiseen kauteen". Teos on k\xc3\xa4rjist\xc3\xa4v\xc3\xa4: se on h\xc3\xa4nen v\xc3\xa4kivaltaisin teoksensa, mutta se on my\xc3\xb6s hyvin syv\xc3\xa4llinen ja tarkkan\xc3\xa4k\xc3\xb6inen teos. Se kertoo pojasta, josta k\xc3\xa4ytet\xc3\xa4\xc3\xa4n vain nime\xc3\xa4 \xe2\x80\x9dpoika". Poika kulkee vuonna 1851 "Glantonin jengi\xe2\x80\x9d -nimisen lainsuojattomista koostuvan joukkion mukana. Meksikon valtio on palkannut sen hakemaan intiaanien p\xc3\xa4\xc3\xa4nahkoja. Kirja kuvaa silm\xc3\xa4\xc3\xa4 r\xc3\xa4p\xc3\xa4ytt\xc3\xa4m\xc3\xa4tt\xc3\xa4 hirvitt\xc3\xa4vi\xc3\xa4 v\xc3\xa4kivallantekoja, joita tekiv\xc3\xa4t niin amerikkalaiset, intiaanit kuin meksikolaisetkin. Huolimatta lainsuojattomien suorittamista v\xc3\xa4kivallanteoista l\xc3\xa4hes jokaista tapaamaansa kohtaan matkalla halki l\xc3\xa4nnen, romaani on kirjoitettu kielell\xc3\xa4, joka on paitsi t\xc3\xa4sm\xc3\xa4llist\xc3\xa4, my\xc3\xb6s vahvaa ja tiivist\xc3\xa4 ja k\xc3\xa4ytt\xc3\xa4\xc3\xa4 runsaasti espanjasta lainattua sanastoa ja kielt\xc3\xa4 joka vaikuttaa vuoroin arkaaiselta ja runolliselta. Vuonna 2006 New York Times kysyi useilta maineikkailta kirjailijoilta ja kriitikoilta, mit\xc3\xa4 teoksia he pitiv\xc3\xa4t merkitt\xc3\xa4vimpin\xc3\xa4 Yhdysvalloissa 25 viime vuoden aikana. Blood Meridian oli kolmannella sijalla edell\xc3\xa4\xc3\xa4n vain Toni Morrisonin Minun kansani, minun rakkaani (Beloved) ja Don DeLillon Alamaailma (Underworld).\n_START_SECTION_\nRajatrilogia\n_START_PARAGRAPH_\nVaikka McCarthy oli saanut palkintoja ja my\xc3\xb6nteist\xc3\xa4 kritiikki\xc3\xa4, h\xc3\xa4nt\xc3\xa4 ei tunnettu kovin laajalti ennen kuudennen romaanin Kaikki kauniit hevoset (All the Pretty Horses, 1992) ilmestymist\xc3\xa4. Kirja, jonka McCarthy on nimennyt Rajatrilogian ensimm\xc3\xa4iseksi osaksi, oli jonkin aikaa myyntilistoilla ja sai National Book Award- ja National Book Critics Circle Award -palkinnot. Siit\xc3\xa4 tehtiin my\xc3\xb6hemmin elokuva. Matka toiseen maailmaan (The Crossing, 1994) ja Cities of the Plain (1998) t\xc3\xa4ydent\xc3\xa4v\xc3\xa4t trilogian. Vuonna 2006 edell\xc3\xa4 mainitussa New York Timesin kyselyss\xc3\xa4 my\xc3\xb6s Rajatrilogia (The Border Trilogy) sai useita \xc3\xa4\xc3\xa4ni\xc3\xa4 Yhdysvaltojen merkitt\xc3\xa4vimm\xc3\xa4ksi teokseksi 25 viime vuoden aikana.'